Predkladacia správa

(Nové znenie)

	Materiál sa predkladá na základe uznesenia vlády SR č. 1160 zo dňa 1. decembra 2004 k návrhu Poštovej politiky do roku 2008, ktorým vláda uložila ministrovi dopravy, pôšt a telekomunikácií predložiť na rokovanie vlády analýzu možností a návrh urýchlenia liberalizácie trhu s poštovými službami od 1. januára 2006. 

	Vypracovanie materiálu vyplynulo z Poštovej politiky do roku 2008, ktorej zámery smerujú k vytvoreniu systémového riešenia pre poskytovanie poštových služieb v podmienkach dokončeného vnútorného trhu poštových služieb spoločenstva a v podmienkach ich plnej liberalizácie s dôrazom na zabezpečenie poskytovania univerzálnej služby v poštových službách. 

	Cieľom predkladaného materiálu je vykonať analýzu stavu liberalizácie v jednotlivých členských krajinách Európskej únie a analýzu možností liberalizácie v podmienkach Slovenskej republiky, na ktorých základe je navrhnutý ďalší postup liberalizácie trhu s poštovými službami. 

	Materiál bol predložený na medzirezotné pripomienkové konanie (21. 2. – 4. 3. 2005). V rámci medzirezotného pripomienkového konania Ministerstvo financií SR a Ministerstvo práce, sociálnych vecí a rodiny SR zásadne žiadali dopracovať materiál o tri alternatívy: ponechanie súčasného tempa liberalizácie trhu s poštovými službami, mierne urýchlenie liberalizáciu a výrazné urýchlenie liberalizácie. Na základe pripomienok predložených v rámci medzirezortného pripomienkového konania bol materiál doplnený o alternatívu č. 3, t.j. zrušenie poštovej výhrady v hmotnostnom a cenovom limite od 1. 1. 2007, pričom prístup do siete sa bude, vzhľadom na jeho nižšiu prioritu, realizovať od 1. 1. 2009. V prípade prijatia tejto alternatívy bude potrebné pripraviť legislatívne zmeny a predložiť na rokovanie vlády SR v termíne do 30. novembra 2005 návrh zákona, ktorým sa mení a dopĺňa zákon 
č. 507/2001 Z. z. v znení neskorších predpisov. 
	Zásadné pripomienky, ktoré predložil Protimonopolný úrad SR boli do materiálu rovnako zapracované, pričom Protimonoplný úrad SR vyjadril súhlasné stanovisko s doplneným materiálom a uviedol, že považuje uplatnené zásadné pripomienky za odstránené. Súčasne uviedol, že za najprijateľnejšiu považuje alternatívu č. 3, čím podporil stanovisko Ministerstva financií SR a Ministerstva práce, sociálnych vecí a rodiny.
	Vzhľadom na to, že Konfederácia odborových zväzov zásadne nesúhlasí s liberalizáciou poštových služieb, odporúčajú postupovať v súlade s výsledkami dopadovej štúdie Európskej únie. Tento spôsob je obsiahnutý v alternatíve č. 1. Ako dôvod uvádza Konfederácia odborových zväzov najmä skutočnosť, že urýchlená liberalizácia môže vážne ohroziť sociálne istoty a zamestnanosť v Slovenskej pošte, a. s.

	Materiál nekladie nároky na štátny rozpočet, rozpočty obcí a vyšších územných celkov, nebude mať dopad na verejné financie, na obyvateľstvo, hospodárenie podnikateľskej sféry a iných právnických osôb, na životné prostredie ani na zamestnanosť.

	Materiál bol predložený na rokovanie Porady ekonomických ministrov, z rokovania ktorej táto úloha vyplynula. Dňa 25. apríla 2005 bol materiál prerokovaný v Porade ekonomických ministrov, ktorá v závere k bodu 12 predkladateľovi odporučila doplniť do návrhu uznesenia vlády SR úlohu, vypracovať do 30. novembra 2005 návrh novely zákona o poštových službách, ktorá upraví zrušenie hmotnostného a cenového limitu na korešpondenciou a reklamné adresované zásielky s účinnosťou od 1. 1. 2007. Táto úloha bola doplnená do návrhu uznesenia v ukladacej časti, a to v nadväznosti na odporúčanú alternatívu č. 3, ktorá na str. 14 v bode 1 predloženého návrhu zahŕňa zrušenie predmetných limitov  poštovej výhrady. Súčasne bol k uloženej úlohe doplnený dohodnutý termín predloženia návrhu novely zákona na rokovanie vlády SR, tak ako je uvedené na str. 14 v bode 1. Takto doplnený návrh uznesenia vlády SR je súčasťou dodatku.

	Materiál sa predkladá na rokovanie vlády bez rozporov.